### NN 84/2018 (21.9.2018.), Pravilnik oTehničkom nadzornom tijelu i uvjetima za priznavanje klasifikacijskih društava

MINISTARSTVO MORA, PROMETA I INFRASTRUKTURE

1673

Na temelju članka 20. stavka 3. Zakona o plovidbi i lukama unutarnjih voda (»Narodne novine« broj 109/2007, 132/2007, 51A/2013 i 152/2014), ministar mora, prometa i infrastrukture donosi

PRAVILNIK

O TEHNIČKOM NADZORNOM TIJELU I UVJETIMA ZA PRIZNAVANJE KLASIFIKACIJSKIH DRUŠTAVA

POGLAVLJE 1.
 DEFINICIJE, NADLEŽNOSTI I KRITERIJ IMENOVANJA TEHNIČKOG NADZORNOG TIJELA

Članak 1.

Ovim Pravilnikom propisuje se sastav, postupak i kriteriji imenovanja Tehničkoga nadzornog tijela te postupak i uvjeti za priznavanje klasifikacijskih društava.

Članak 2.

Ovaj Pravilnik sadrži zahtjeve Direktive (EU) 2016/1629 Europskog parlamenta i Vijeća od 14. rujna 2016. godine o utvrđivanju tehničkih zahtjeva za plovila unutarnje plovidbe, izmjeni Direktive 2009/100/EZ i stavljanju izvan snage Direktive 2006/87/EZ i Delegirane Direktive Komisije (EU) 2018/970 оd 18. travnja 2018. o izmjeni priloga II, III i V Direktive (EU) 2016/1629 Europskog parlamenta i Vijeća o utvrđivanju tehničkih zahtjeva za plovila unutarnje plovidbe.

Članak 3.

U ovom Pravilniku pojedini pojmovi imaju sljedeće značenje:

1. Svjedodžba Unije – svjedodžba o sposobnosti plovila za plovidbu izdana od strane Tehničkog nadzornog tijela kojom se potvrđuje da plovilo udovoljava Tehničkim pravilima za statutarnu certifikaciju plovila unutarnje plovidbe,

2. Tehnička pravila za statutarnu certifikaciju plovila unutarnje plovidbe (u daljnjem tekstu Tehnička pravila) – pravila koja opisuju tehničke zahtjeve za trup, strojeve, uređaje i opremu te stabilitet, nadvođe, upravljivost, smještaj i zaštitu posade i putnika i druge specifične zahtjeve za pojedine vrste plovila unutarnje plovidbe, kojima mora udovoljavati plovilo da bi mu se potvrdila sposobnost za plovidbu,

3. Tehnička pravila za statutarnu certifikaciju čamaca – pravila koja opisuju tehničke zahtjeve u svrhu utvrđivanja sposobnosti čamaca za plovidbu,

4. Tehnički pregled – pregled plovila ili dijelova plovila u svrhu utvrđivanja sukladnosti s Tehničkim pravilima i ostalim tehničkim propisima koji se odnose na plovila,

5. Potvrda o pregledu – dokument kojeg je izdalo Tehničko nadzorno tijelo ili priznato klasifikacijsko društvo i koji potvrđuje sukladnost plovila ili dijela plovila s Tehničkim pravilima i ostalim tehničkim propisima koji se odnose na plovila,

6. Pravila za klasifikaciju – pravila koja izdaje priznato klasifikacijsko društvo koja sadrže tehničke norme za projektiranje, gradnju i održavanje: konstrukcije trupa, opreme trupa, strojeva, uređaja, električne opreme i opreme za upravljanje (uključujući i automatizaciju),

7. Svjedodžba o klasi – dokument koji izdaje priznato klasifikacijsko društvo i koji potvrđuje sukladnost plovila ili dijela plovila Pravilima o klasi tog klasifikacijskog društva,

8. Certifikacija – postupak utvrđivanja sposobnosti plovila za plovidbu i pojedinu namjenu u skladu s Tehničkim pravilima i ostalim tehničkim propisima koji se odnose na plovila,

9. Ministarstvo – je nadležno ministarstvo za unutarnju plovidbu,

10. Ministar – je čelnik nadležnog ministarstva,

11. Komisija – je Europska komisija,

12. Unija – je skup država potpisnica Sporazuma o Europskom gospodarskom prostoru potpisanog 2. svibnja 1992. u Oportu kako je izmjenjen Protokolom potpisanim 17. ožujka 1993. u Bruxellesu,

13. Odbor – povjerenstvo osnovano pri Komisiji u svrhu uzajamnog priznavanja nacionalnih svjedodžbi zapovjednika za prijevoz tereta i putnika unutarnjim vodnim putovima,

14. Država članica – je država članica Europske unije,

15. IACS – međunarodno udruženje klasifikacijskih društava,

16. Tradicionalno plovilo – je plovilo koje, na temelju svoje starosti, tehničke prirode konstrukcije, rijetkosti, značenja za očuvanje tradicionalnih načela ili tehnike unutarnje plovidbe ili njegova značaja za razdoblje s povijesne točke gledišta, dostojan očuvanja, a plovi posebno za pokaznu namjenu ili njegovu repliku,

17. Replika tradicionalnog plovila – je plovilo koje je u velikoj mjeri izgrađeno od izvornih materijala, koristeći odgovarajuću metodu gradnje prema tehničkoj dokumentaciji ili predlošcima kao tradicionalno plovilo.

Članak 4.

(1) Tehničko nadzorno tijelo nadležno je za:

1. izdavanje svjedodžbe Unije, privremene svjedodžbe Unije i Svjedodžbe o baždarenju;

2. izdavanje Potvrde o pregledu čamca i Potvrde o baždarenju čamca;

3. utvrđivanje sposobnosti plovila za plovidbu;

4. vođenje baze podataka o plovilima i izdanim svjedodžbama;

5. obavljanje tehničkog pregleda za izdavanje svjedodžbe Unije, privremene svjedodžbe Unije i Svjedodžbe o baždarenju u skladu s Tehničkim pravilima;

6. obavljanje tehničkog pregleda za izdavanje Potvrde o pregledu čamaca i Potvrde o baždarenju čamaca u skladu s Tehničkim pravilima i ostalim tehničkim propisima koji se odnose na plovila;

7. oslobađanje plovila obveze obavljanja tehničkog pregleda u cijelosti ili oslobađanje obveze obavljanja tehničkog pregleda pojedinog dijela plovila kada je sukladnost plovila ili pojedinog dijela plovila s Tehničkim pravilima potvrđena od strane priznatog klasifikacijskog društva kroz izdavanje valjane potvrde o pregledu;

8. izdavanje isprava, potvrda, knjiga i izvještaja na osnovi obavljenog tehničkog pregleda i baždarenja;

9. izvještavanje nadležnih lučkih kapetanija, prema upisu plovila, o svim izdanim Svjedodžbama i Potvrdama vezanim uz tehničku ispravnost plovila;

10. sudjelovanje u radu međunarodnih organizacija iz područja svoje nadležnosti;

11. sudjelovanje u istraživanju uzroka nesreća plovila;

12. pripremanje prijedloga sadržaja kod izrade i ažuriranje Tehničkih pravila te sudjelovanje u izradi ostalih propisa iz područja unutarnje plovidbe;

13. predlaganje izmjena i dopuna propisa, rezolucija, preporuka iz područja svoje nadležnosti;

14. izvršavanje ostalih poslova vezanih za područje brodarstva i brodogradnje;

(2) Pored poslova iz stavka 1. ovog članka, Tehničko nadzorno tijelo nadležno je i za izdavanje vlastitih odnosno prihvaćanje drugih dokumenata izdanih od strane priznatih klasifikacijskih društava kojima se potvrđuje sukladnost plovila ili dijela plovila s Tehničkim pravilima.

(3) Poslove pod točkama 1. do 10, iz stavka 1. ovog članka, u ime Tehničkog nadzornog tijela, obavlja Hrvatski registar brodova.

Članak 5.

(1) Tehničko nadzorno tijelo imenuje ministar odlukom.

(2) Tehničko nadzorno tijelo ima voditelja i članove.

(3) U Tehničkom nadzornom tijelu moraju biti najmanje sljedeći stručnjaci:

(a) službenik iz uprave nadležne za unutarnju plovidbu;

(b) barem jedan stručnjak visoke stručne spreme brodograđevne struke s iskustvom u projektiranju plovila unutarnje plovidbe;

(c) barem jedan stručnjak visoke stručne spreme brodostrojarske ili strojarske struke;

(d) nautički stručnjak s dozvolom zapovjednika na unutarnjim plovnim putovima, koja nositelja ovlašćuje za upravljanje plovilom koje treba pregledati;

(e) stručnjak za tradicionalna plovila za obavljanje tehničkog pregleda tradicionalnih plovila, ukoliko ista postoje.

(4) Voditelj i članovi u Tehničkom nadzornom tijelu moraju obavljati svoju dužnost časno i savjesno bez pristranosti prilikom izvršavanja svojih dužnosti. Voditelj i stručnjaci pri preuzimanju dužnosti daju pisanu izjavu da će svoje dužnosti obavljati potpuno neovisno. Od službenika državnih tijela ne zahtijeva se nikakva izjava.

Članak 6.

Ministar može razriješiti dužnosti Tehničko nadzorno tijelo ili njegova člana, odnosno voditelja:

(a) ako se utvrdi da je član ili voditelj Tehničkog nadzornog tijela postupao suprotno načelima nepristranosti i neovisnosti u obavljanju svojih dužnosti;

(b) zbog nemogućnost obavljanja poslova;

(c) na zahtjev člana /voditelja;

(d) ukoliko postoji drugi važan razlog.

Članak 7.

Tehničko nadzorno tijelo može angažirati vanjske suradnike za stručnu pomoć u obavljanju poslova Tehničkog nadzornog tijela.

Članak 8.

Nadzor nad radom Tehničkog nadzornog tijela obavlja Ministarstvo.

POGLAVLJE 2.
 UVJETI ZA PRIZNATA KLASIFIKACIJSKA DRUŠTVA

Članak 9.

1. Klasifikacijsko društvo podnosi Ministarstvu zahtjev za priznavanje.

2. Zahtjev za priznavanje Komisiji podnosi Ministarstvo nakon što se ustanovi da klasifikacijsko društvo ima sjedište ili podružnicu u republici Hrvatskoj ovlaštenu za izdavanje potvrda o tome da plovilo udovoljava zahtjevima iz priloga II i V Tehničkih pravila za statutarnu certifikaciju plovila unutarnje plovidbe. Tom zahtjevu prilažu se sve informacije i dokumentacija potrebni za provjeru ispunjenja kriterija za priznavanje.

3. Ministarstvo može podnijeti Komisiji zahtjev za povlačenje priznanja ako smatra da klasifikacijsko društvo više ne ispunjava kriterije navedene u članku 12. Zahtjevu za povlačenje prilažu se dokumenti koji služe kao dokaz.

4. Klasifikacijska društva koja su priznata do 6. listopada 2016. zadržavaju svoje priznanje.

Članak 10.

Klasifikacijska društva koja traže priznavanje na temelju članka 11. ovog Pravilnika moraju ispuniti sljedeće kriterije:

1. klasifikacijsko društvo sposobno je dokazati bogato iskustvo u ocjenjivanju projektiranja i konstrukcije plovila za unutarnje plovne putove. Klasifikacijsko društvo ima opsežna pravila i propise o projektiranju, konstrukciji i periodičnim pregledima plovila unutarnje plovidbe, posebno o izračunu stabiliteta u skladu s dijelom 9. propisa koji su priloženi ADN-u kako je navedeno u Prilogu II Tehničkih pravila za statutarnu certifikaciju plovila unutarnje plovidbe. Ta pravila i propisi moraju se objaviti barem na nizozemskom, engleskom, francuskom ili njemačkom jeziku te se stalno ažuriraju i poboljšavaju istraživačkim i razvojnim programima. Pravila i propisi ne smiju biti protivni odredbama prava Unije ni međunarodnim sporazumima koji su na snazi;

2. klasifikacijsko društvo svake godine objavljuje svoj upisnik plovila;

3. klasifikacijsko društvo ne smiju nadzirati vlasnici ili graditelji brodova ni drugi koji su komercijalno uključeni u projektiranje, proizvodnju, opremanje, popravak, plovidbu ili osiguravanje brodova. Klasifikacijsko društvo ne smije u pogledu prihoda ovisiti samo o jednom komercijalnom poduzeću;

4. sjedište klasifikacijskog društva ili društvo kćer ovlašteno za odlučivanje i djelovanje u svim područjima za koje je zaduženo u skladu s propisima kojima se uređuje prijevoz unutarnjim plovnim putovima nalazi se u jednoj od država članica;

5. klasifikacijsko društvo i njegovi stručnjaci imaju dobar ugled u području prijevoza unutarnjim plovnim putovima; stručnjaci mogu dokazati svoje stručne sposobnosti. Djeluju u nadležnosti klasifikacijskog društva;

6. klasifikacijsko društvo ima odgovarajući broj tehničkog, rukovodećeg, pomoćnog, inspekcijskog i istraživačkog osoblja, razmjerno zadacima i klasificiranim plovilima, koje se također brine za razvoj sposobnosti i ažuriranje propisa. Ima inspektore u najmanje jednoj državi članici;

7. klasifikacijsko društvo uređeno je etičkim kodeksom;

8. klasifikacijsko društvo vodi se i njime se upravlja tako da je osigurana povjerljivost informacija koju zahtijeva država članica;

9. klasifikacijsko društvo spremno je pružiti odgovarajuće informacije državi članici;

10. uprava klasifikacijskog društva definira i dokumentira svoje programe, ciljeve i obveze u pogledu kvalitete te osigurava razumijevanje, provedbu i održavanje tih programa na svim razinama klasifikacijskog društva;

11. klasifikacijsko društvo priprema, provodi i održava djelotvoran unutarnji sustav kvalitete koji se temelji na odgovarajućim dijelovima međunarodno priznatih normi kvalitete i koji je u skladu s normom EN ISO/IEC 17020:2004, prema tumačenju u zahtjevima sheme IACS za potvrđivanje sustava kvalitete. Sustav kvalitete mora certificirati neovisno tijelo revizora koje priznaje uprava države u kojoj klasifikacijsko društvo ima sjedište ili podružnicu, kako je predviđeno u točki 4., te kojim se, među ostalim, osigurava:

(a) utvrđivanje i održavanje pravila i propisa klasifikacijskog društva na sustavan način;

(b) postupanje u skladu s pravilima i propisima klasifikacijskog društva;

(c) ispunjavanje zahtjeva zakonske djelatnosti za koju je klasifikacijsko društvo ovlašteno;

(d) utvrđivanje i dokumentiranje odgovornosti, ovlasti i međusobnih odnosa osoblja čiji rad utječe na kvalitetu usluga klasifikacijskog društva;

(e) obavljanje svih poslova u kontroliranim uvjetima;

(f) postojanje nadzornog sustava koji prati djelovanje i rad inspektora te tehničkog i administrativnog osoblja koje izravno zapošljava klasifikacijsko društvo;

(g) da zahtjeve glavne zakonske djelatnosti za koju je klasifikacijsko društvo ovlašteno provode ili izravno nadziru samo inspektori isključivo zaposleni u tom klasifikacijskom društvu ili inspektori isključivo zaposleni u drugim priznatim klasifikacijskim društvima;

(h) provedbu sustava osposobljavanja za inspektore i stalno ažuriranje njihova znanja;

(i) vođenje evidencije kojom se dokazuje postizanje potrebnih standarda u područjima koja su obuhvaćena uslugama koje se pružaju te djelotvorno funkcioniranje sustava kvalitete; i

(j) postojanje sveobuhvatnog sustava planirane i dokumentirane unutarnje revizije aktivnosti povezanih s kvalitetom na svim lokacijama;

12. sustav kvalitete mora certificirati neovisno tijelo revizora koje je priznala uprava države članice u kojoj klasifikacijsko društvo ima sjedište ili podružnicu, kako je predviđeno u točki 4.;

13. klasifikacijsko društvo obvezuje se uskladiti svoja pravila s odgovarajućim direktivama Unije i pravodobno dostaviti Komisiji sve relevantne informacije;

14. klasifikacijsko društvo obvezuje se da će se redovito savjetovati s već priznatim klasifikacijskim društvima kako bi se osigurala jednakovrijednost njihovih tehničkih standarda i njihove provedbe i omogućilo sudjelovanje predstavnika države članice i drugih zainteresiranih strana u oblikovanju njegovih pravila i propisa.

Članak 11.

(1) Klasifikacijsko društvo koje je priznato prema odredbama ovog Pravilnika i koje se nalazi na popisu priznatih klasifikacijskih društava, ovlašteno je provoditi pregled plovila sukladno svojim pravilima za klasifikaciju.

(2) Priznato klasifikacijsko društvo potvrđuje sukladnost plovila zahtjevima Tehničkih pravila, u cijelosti ili djelomično za pojedini dio, izdavanjem Potvrde o pregledu, ili sukladnost plovila Pravilima za klasifikaciju izdavanjem Svjedodžbe o klasi za pojedini dio ili vrstu plovila.

Članak 12.

Ovaj Pravilnik objavljuje se u Narodnim novinama, a stupa na snagu 7. listopada 2018.

Stupanjem na snagu ovog Pravilnika prestaje važiti Pravilnik o tehničkom nadzornom tijelu (»Narodne novine« broj 33/2015).

Klasa: 011-01/18-01/116

Urbroj: 530-05-1-2-18-3

Zagreb, 14. rujna 2018

Ministar
 Oleg Butković, v. r.